Diari Oficial de la Generalitat Valenciana


Sumari del DOGV 7806, del 15-06-2016 (2016/4421)

RESOLUCIÓ de 13 de juny de 2016, del director general de Relacions amb les Corts, per la qual es disposa la publicació de l'annex al protocol general entre el Ministeri d'Agricultura, Alimentació i Medi Ambient i les comunitats autònomes del País Basc, Catalunya, Galícia, Andalusia, Principat d'Astúries, Cantàbria, La Rioja, Regió de Múrcia, Aragó, Castella-la Manxa, Comunitat Foral de Navarra, Comunitat de Madrid i Castella i Lleó per a la conservació del trencalòs, pel qual la Generalitat s'adhereix al protocol general.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7806

Data del DOGV
:   15-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4421


Data del document
:   13-06-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de juny de 2016, del director general de Relacions amb les Corts, per la qual es disposa la publicació de l'annex al protocol general entre el Ministeri d'Agricultura, Alimentació i Medi Ambient i les comunitats autònomes del País Basc, Catalunya, Galícia, Andalusia, Principat d'Astúries, Cantàbria, La Rioja, Regió de Múrcia, Aragó, Castella-la Manxa, Comunitat Foral de Navarra, Comunitat de Madrid i Castella i Lleó per a la conservació del trencalòs, pel qual la Generalitat s'adhereix al protocol general. [2016/4421]  
  
  
El Ministeri d'Agricultura, Alimentació i Medi Ambient i la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, han subscrit, prèvia tramitació reglamentària, el dia 19 d'abril de 2016, l'annex al protocol general subscrit el dia 24 de febrer de 2014 entre el Ministeri d'Agricultura, Alimentació i Medi Ambient i les comunitats autònomes del País Basc, Catalunya, Galícia, Andalusia, Principat d'Astúries, Cantàbria, La Rioja, Regió de Múrcia, Aragó, Castella-la Manxa, Comunitat Foral de Navarra, Comunitat de Madrid i Castella i Lleó per a la conservació del trencalòs, pel qual la Generalitat s'adhereix al protocol general.  
  
En compliment del que estableix l'article 8.2 de la Llei de Règim Jurídic de las Administracions Públiques i del Procediment Administratiu Comú, és procedent la publicació en el Diari Oficial de la Comunitat Valenciana de l'annex esmentat, que ha quedat inscrit en el Registre de Convenis de la Generalitat con el número 365/2016 i que figura com a annex d'aquesta resolució.  
  
València, 13 de juny de 2016.- El director general de Relacions amb les Corts: Antonio Torres Salvador.  
  
  
Annex al protocol general entre el Ministeri d'Agricultura, Alimentació i Medi Ambient i les comunitats autònomes del País Basc, Catalunya, Galícia, Andalusia, Principat d'Astúries, Cantàbria, La Rioja, Regió de Múrcia, Aragó, Castella-la Manxa, Comunitat Foral de Navarra, Comunitat de Madrid i Castella i Lleó per a la conservació del trencalòs pel qual s'adhereix al protocol general la Generalitat Valenciana  
  
Madrid, 19 d'abril de 2016  
  
Reunits  
D'una part, Isabel García Tejerina, ministra d'Agricultura, Alimentació i Medi Ambient, en virtut del Reial Decret 303/2014, de 28 d'abril (BOE 28.04.2014), pel qual es disposa el seu nomenament, que actua en nom i representació de l'esmentat departament de l'Administració General de l'Estat  
D'una altra part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural de la Generalitat Valenciana en virtut del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell (DOCV 7560, 30.06.2015), en nom i representació del president.  
Les parts es reconeixen mútuament, en la qualitat en què intervenen, amb la competència i la capacitat jurídica necessària per a subscriure el present annex al protocol general, i  
  
Exposen  
El passat 24 de febrer de 2014 va tindre lloc la firma del protocol general entre el Ministeri d'Agricultura, Alimentació i Medi Ambient i les comunitats autònomes del País Basc, Catalunya, Galícia, Andalusia, Principat d'Astúries, Cantàbria, La Rioja, Regió de Múrcia, Aragó, Castella-la Manxa, Comunitat Foral de Navarra, Comunitat de Madrid i Castella i Lleó per a la conservació del trencalòs, al qual es va adherir en terme posterior la Comunitat Autònoma d'Extremadura.  
Posteriorment la Generalitat Valenciana va manifestar igualment la seua voluntat d'adherir-se al protocol general. Respecte d'això, s'exposa a continuació el tenor literal del protocol.  
El trencalòs (Gypaetus barbatus) figura com a espècie «en perill d'extinció» en el Catàleg Espanyol d'Espècies Amenaçades, i està inclòs en l'annex I de la Directiva d'Aus.  
A Europa, la població més important es troba en ambdós vessants del massís pirinenc, amb el 85 % de les unitats reproductores conegudes de la Unió Europea, i una tendència demogràfica clarament positiva en les últimes dècades. La població reproductora pirinenca espanyola es va estimar, en 2011, en unes 134 parelles, 84 distribuïdes a Aragó, 40 a Catalunya i 10 a Navarra.   
Aquesta població està subjecta a diversos factors que podrien condicionar, a curt i mitjà termini, la seua supervivència, com són la relativament reduïda grandària poblacional, la restringida àrea de distribució i la dificultat de l'espècie per a colonitzar nous territoris. La suma d'aquests factors la converteixen, a pesar del creixement continuat en les últimes dècades, en una població vulnerable. Per tant, han de continuar-se i reforçar-se els programes de conservació que s'han aplicat, amb èxit, en el passat, i potenciar la col·laboració amb l'Estat francés, en el marc de l'Estratègia de conservació de la biodiversitat en el Pirineu.  
  
Des de l'any 2000, hi ha una «Estratègia per a la Conservació del Trencalòs a Espanya» aprovada per la Comissió Estatal per al Patrimoni Natural i la Biodiversitat, i des de l'any 2001 un Programa de Cria en Captivitat de Trencalòs a Espanya, aprovat igualment per la mateixa Comissió. La finalitat d'aquesta estratègia és assegurar-ne la recuperació i conservació a llarg termini, incloent-hi entre els objectius la recolonització de l'àrea de distribució històrica, si és necessari per mitjà de reintroduccions o reforçament de poblacions, com el projecte de reintroducció que s'està executant en el Parc Natural de Cazorla, Segura i Las Villas (Jaén), utilitzant exemplars nascuts en captivitat.  
  
Com a desplegament d'aquesta Estratègia, les comunitats autònomes d'Aragó, Catalunya, Navarra i Andalusia, disposen de plans de recuperació aprovats oficialment. Per la seua banda, la Comunitat Autònoma Basca té actualment en tramitació un Pla de gestió d'aus necròfagues, que inclou el trencalòs. El grup de treball per al trencalòs, dependent de la Comissió Estatal de Patrimoni Natural i la Biodiversitat, coordina el treball que realitza el Ministeri d'Agricultura, Alimentació i Medi Ambient i les comunitats autònomes de l'àrea de presència de l'espècie.  
En els Pics d'Europa, primer parc nacional declarat a Espanya, la població d'aquesta espècie es va extingir a mitjan segle XX. La realització d'un projecte de reintroducció del trencalòs en aquesta zona s'emmarca entre les prioritats d'actuació de l'Estratègia nacional de conservació del trencalòs.  
D'acord amb el que preveu l'article 52.4 de la Llei 42/2007, de 13 de desembre, del Patrimoni Natural i la Biodiversitat, que estableix que aquest tipus de programes ha de ser presentat a la Comissió Estatal del Patrimoni Natural i la Biodiversitat, i aprovat per la Conferència Sectorial de Medi Ambient, en 2010, i a petició del Govern del Principat d'Astúries, la Conferència Sectorial va acordar començar els treballs d'un programa de reintroducció en el Parc Nacional dels Pics d'Europa. A fi d'obtindre dades etològiques i de dispersió, el Govern del Principat Astúries va autoritzar, a partir de 2010, soltes experimentals d'exemplars procedents d'Aragó.  
La realització amb èxit de projectes de reintroducció, tant a Cazorla com als Pics d'Europa, com en altres llocs que pogueren plantejar-se en el futur, permetrien que es creara un sistema metapoblacional, que mitigaria el risc d'extinció a què està sotmesa la població pirinenca, i que s'estenguera el rang de distribució de l'espècie cap a algunes de les seues antigues àrees d'ocupació en la Península.  
  
Per tot això, els firmants d'aquest protocol, en el marc de les seues competències respectives, en funció de les disponibilitats pressupostàries i amb el procediment corresponent previ, impulsaran la realització de les accions següents:  
- Reforçar l'aplicació, la col·laboració i el suport mutu dels diversos programes i iniciatives de conservació del trencalòs existent en la serralada pirinenca, sota el marc orientatiu de l'Estratègia per a la Conservació del Trencalòs a Espanya i del Programa de Cria en Captivitat, com a documents de referència per a les accions de gestió amb l'espècie.  
- Afavorir la conservació de la biodiversitat de les serralades espanyoles, a través de la conservació i recuperació del trencalòs, com a espècie simbòlica d'aquests massissos muntanyosos i com a factor de valoració d'un territori i de creació d'oportunitats per al desenrotllament rural.  
- Continuar amb el programa de reintroducció a Cazorla i amb les soltes d'exemplars als Pics d'Europa.  
- En el menor termini possible, elaborar en el si del grup de treball, i portar a aprovació per part de la Conferència Sectorial de Medi Ambient, un projecte de reintroducció a mitjà i llarg termini del trencalòs en els massissos en què es va extingir, i en els que resulte possible emprendre'n la recuperació, tenint en compte els resultats de les experiències prèvies dutes a terme amb èxit en altres regions espanyoles i en altres països.  
- Posar a disposició dels projectes de conservació a Pirineus i de reintroducció en altres àrees els mitjans adequats, en la mesura de les disponibilitats, per a maximitzar les seues probabilitats d'èxit.  
- Complir, en els projectes de reintroducció que utilitzen animals silvestres com a població donant, els criteris orientadors del protocol d'extraccions aprovat pel grup de treball, i garantir que l'extracció d'animals de la població donant es realitze sense afecció a la seua viabilitat.  
- Promoure i recolzar les pràctiques ramaderes tradicionals en els massissos muntanyosos espanyols, que siguen compatibles amb la conservació i restauració de la biodiversitat en general, i del trencalòs en particular.  
- Recolzar, en la mesura de les possibilitats, altres projectes que pogueren iniciar-se en el futur a Espanya, per a la recolonització d'àrees en què el trencalòs es va extingir en el passat.  
  
La present declaració d'intencions no té naturalesa jurídica i plasma tan sols la voluntat dels firmants per impulsar les accions pertinents per a la conservació d'aquesta espècie.  
  
Per això no té caràcter vinculant i no suposa noves obligacions legals per als signataris.  
  
En prova de conformitat, firmen en triple exemplar, aquest annex al protocol general, en el lloc i la data abans indicats.  
  
La ministra d'Agricultura, Alimentació i Medi Ambient: Isabel García Tejerina.  
La consellera d'Agricultura, Medi Ambient, Canvi Climàtic i Desenvolupament Rural de la Generalitat Valenciana: Elena Cebrián Calvo.